钦定古今图书集成/明伦汇编/人事典/第065卷 > 中论 > 《寿成皋王赋》卢柟
## 钦定古今图书集成/明伦汇编/人事典/第065卷 > 中论 > 《寿成皋王赋》卢柟

梁孝王䜩宾兔园，相如在位，王授简于相如曰：“寡人
寿，愿为我赋之。”相如避席再拜曰：“唯唯。夫寿，天地之
希龄，大王知寿，然未闻王之寿大，庶人之寿小也。”王
曰：“庶人之寿何如？”对曰：“庶人凡伙，品类各异，若夫奇
商巨贾，征戍之客，𠠫工浮游，田父跼蹐，黄冠元牝，缁
衣闲适，每遇诞期，佳思聿兴，殽酒矜设，招致友生，缛”
藻匪施，淫碧无倾。帷幔起兮露色寒，琴调急兮霜华
凝。曾为欢之几何，旋纷扰而咿嘤。若大王之寿，元辰
未届，百司豫启。琼珠之宫，金华之里。象栖龟屏，鸾茵
犀几。穷奇怪兽，含香吐馨。云气四散，化为仙灵，绮丽
慌夺人目精。于是石渠金马之士，遝坐骈至，充乎
后庭。炮翠麟，胹霜鲸，宴素日，张金灯。攘皓腕之鸳袖，
映绣柱之鸿筝，调采菱之艳谱，发遏云之新声。歌曰：
“帝子降兮金井寒，集瑶池兮骖白鸾。𬯀遐龄兮千万
岁，与佳人兮长盘桓。”尔迺分曹投博，飞觥举白，促席
交膝，簪珥狼藉。玉衡斜汉，金虬水涩。然后敛仪肃容，
悄然言别，扬旍离馆，回銮东阙。此所谓大王之寿，非
夫凡民所得拟也。王迺释位，就相如坐，以酒觞。相如
曰：“寡人之寿，若是其大，微子之言，寡人弗知也。”是后
益亲幸，以相如为上大夫。